Kuffa, Štefan, poslanec NR SR (2015-02-13):
(Reakcie z pléna.) Do obývačky zoberieš potom, tam si to zavesíš. Vážený pán minister, vážená pani spravodajkyňa, vážený pán podpredseda, kolegyne, kolegovia, dovoľte mi niekoľko slov, ja nebudem taký dlhý ako pán kolega Kollár, to skrátim. Ale hneď v úvode chcem jednu vec ako podotknúť, to bola taká hlboká finančná analýza a možno pán minister bude so mnou súhlasiť a možno nie, ale otázka riešenia problémov v zdravotníctve a v podstate kvality služieb, to nie je len otázka peňazí. Lebo ak by sme to zúžili, teda zdravotníctvo a kvalitu zdravotníckych služieb, len na finančné, na tú finančnú otázku, bolo by to veľmi málo. Ja som to včera vo faktickej spomenul, dovolím si to hneď v úvode tuná povedať, lebo to vyše hodinová prednáška bola len o financiách. Ja som sa tak aj včera nad tým zamyslel, ja osobne si myslím, pán minister, budem hovoriť svoj názor a nechcem sa vás nejak dotknúť alebo že by vás to nejak tak urazilo, samozrejme, máme tuná rôzne tie názory aj v priebehu toho včerajška tu odzneli. Ale nedá mi, aby som v úvode hneď nespomenul, že postaviť nemocnicu s kapacitou 900 lôžok, mne sa zdá, že to je strašne veľa. Prepáčte za výraz, ale mne to pripadá skoro ako taký megalomanský projekt aj na Bratislavu. Aj na Bratislavu. A už včera som to možno spomenul, že lepšie by to bolo strategicky rozdeliť pre celú túto našu krajinu, ale keď už, tak ja si to viem predstaviť, že by sa to aj strategicky rozdelilo aj v rámci hlavného mesta, že by možno tento projekt bol realizovaný na troch miestach v Bratislave. A ono, hej, možnože sú tri riadenia, ale jedno riadenie, jeden manažér pri takomto veľkom kolose veľmi ťažko zvláda túto vec. Z toho predloženého materiálu, ktorý mám tuná pred sebou a som ho mal tuná, z toho budem vychádzať, tak tá kapacita tu je presne uvedená 880 lôžok. Jednodňová starostlivosť približne 65-, ukončené hospitalizácie približne 44-tisíc ročne, jednodňová ambulantná starostlivosť približne 28-tisíc ročne, ambulantná starostlivosť 87-tisíc ročne atď. Tuná idú tieto. A priemerná obsadenosť približne 90 %, pričom priemerná dĺžka hospitalizácie je približne 6,5 dňa. Dosiahnuť túto priemernú dĺžku, teraz ak z celkového toho balíka tých počtov, ktoré tuná je, tak si to viem predstaviť, ale ak by to bola 6,5 dňa pri tých lôžkach, pri tej čiste len tej lôžkovej časti, predpokladám, že to nie je, sa to nevzťahuje len na tú lôžkovú časť tých 900 lôžok. Lebo tá priemerná dĺžka pre mňa by bola veľmi, veľmi krátka, hej, čo ja si myslím, že dlhšia, keď aj v tej správe sa hovorí, že tu budú pacienti, ktorí budú akútni a nielen akútni, ale teda aj veľmi vážne a ťažké stavy. Potom tá priemerná obsadenosť, materiál tiež uvádza, že bude teraz oscilovať kdesi okolo 90 %. Myslím si, že títo manažéri, ak by sa zrealizoval tento projekt, a ktorí budú viesť túto nemocnicu, budú veľmi často ako menení. Ale nad jednou vecou som sa tiež zamyslel, kolega tuná aj včera kolegovia to spomínali, že v podstate má to byť to partnerstvo štát a súkromník. Doposiaľ, čo sa ukazuje v tejto našej krajine, kde bol taký hybrid, kde bol súkromný investor a štát, tak, žiaľ, musím povedať, že štát bol stále ten, ktorý ťahal za kratší koniec. Ja preto, mne tento materiál, ktorý je tuná predložený, tak ja s ním osobne nesúhlasím, neviem sa s tým ako stotožniť, lebo aj pri tých možno garanciách, ktoré sa tuná spomínajú v tejto správe, dovolím si povedať, že štát naozaj bude ten, ktorý len na to doplatí. Keď tá zmluva medzi tým potenciálnym investorom by mala byť podpísaná na 30 rokov, a teda, hej, má to aj prevádzkovať tam, ten generovaný zisk, resp. ten výnos kdesi sa pohybuje okolo 6,3 mld. a tie záruky, ktoré dáva tuná štát tomu súkromníkovi, myslím si, že ten súkromný investor je vo veľmi veľkej výhode. Spomínali sme, však už sa to spomínalo aj dávnejšie a Bratislava naozaj má problém s nemocnicami, ktoré sú na Mickiewiczovej, potom Kramáre a Ružinov, že sú tieto budovy a vôbec aj tá prevádzka je veľmi náročná a sú v dezolátnom stave. V niektorých som sa bol aj pozrieť, nie som Bratislavčan, ale naozaj sú vo veľmi zlom stave. A ja napríklad tiež zastávam ako ten názor, že je lepšie a výhodnejšie investovať do čohosi nového a postaviť čosi na zelenej lúke, ako nejaké už staré budovy, kde už vlastne nevyhovujú ani tie priestory súčasným moderným požiadavkám, myslím si, že investovať do novej budovy a novej nemocnice, tento úmysel je dobrý. Aj keď na druhej strane ja si tiež pamätám a v programovom vyhlásení vlády to je, že sa dobudujú Rázsochy, upúšťa sa zrejme asi od toho, ten investičný náklad predpokladaný na dobudovanie je 480-tisíc eur, čo si myslím, že ani do toho balíku by sme sa nezmestili. Jednak sú tam staré projekty, myslím, že majú viac ako 30 rokov, resp. 40 rokov, samotná výstavba, ktorá sa začala a je to rozostavané stavenisko, je tam narušená statika, jednoducho v podstate „čosi nové“, čo bolo pred 30 rokmi rozostavané, teda nové medzitým to zostarlo a investovať do toho bolo by to veľmi nerozumné a myslím si, že tá investícia by bola veľmi zlá. Rovnako aj to miesto, kde tá nemocnica bude stáť, je tiež ako veľmi dôležité. Včera to tu bolo spomenuté, že to je medzi diaľnicou a vlakmi z druhej strany. Pacienti, ktorí majú zdravotný problém aj v rámci možno nejakej tej rekonvalescencie, potrebujú mať pokoj, kľud, teda neni to celkom jedno. A ďalšia vec je aj tá dostupnosť. Dostupnosť, mám na mysli, hej, že ak je to kdesi len excentricky v meste, tak aj tá dostupnosť možno tých sanitiek, keď potrebujú možno aj tu rýchlo zasahovať, ale aj samotných tých pacientov, myslím si, že aj táto vec je tak na zváženie. Z toho materiálu, tiež som sa zamyslel nad takouto vecou, že tá vypracovaná štúdia, ktorá doposiaľ bola vypracovaná, stála 740-tisíc eur. Vychádza to, takmer tá jedna strana vychádza na úrovni okolo 2-tisíc eur, čo sa mi zdá, že je strašne veľa a ešte sa ráta nejakých 2,2 mil. na dopracovanie. Je to naozaj investícia, ktorá pre mňa je veľmi, veľmi veľká. Ja keď som robil taký možno prepočet, alebo z tých výnosov, ak by sme stavali v rámci našej krajiny čosi menšie a rozsah investície by bol kdesi na úrovni 3 mil. s kapacitou zdravotnícke zariadenie, ktoré by bolo 30, ja som zrobil to na takýto prepočet, tak mi to vychádza, že by to bolo v rámci našej krajiny, tak by to bolo 2 100 takýchto zdravotníckych zariadení v rámci celej krajiny. Ale, samozrejme, to by bolo veľmi nízke, nerátal som tam možno tú technológiu a tie IT, hej, tie informačné technológie, ktoré sú, samozrejme, vo fakultnej nemocnici drahšie a oveľa nákladnejšie, ale základnú štandardnú ako výbavu pre malé zdravotnícke zariadenie. Na záver by som len toľko spomenul, ešte túto vec, že ja sa veľmi tiež často nad tým zamýšľam a možno by bolo to vhodné sa zamyslieť aj na ministerstve, že v podstate je potrebné v našej krajine predovšetkým skvalitňovať zdravotnícke služby. A tak ako som to v úvode povedal, že to nie je len otázka peňazí a objemu peňazí, lebo údajne zo 100 %, čo sa zo štátneho rozpočtu investuje do zdravotníctva, 40 % končí mimo zdravotníctva, mimo zdravotníckych služieb. Toto je tiež jedna z vecí, ktorá je tu bolestivá. Na záver mi nedá, aby som nespomenul, a tiež som sa nad tým zamýšľal, že pri bezplatnom, alebo zdravotníctve, ktoré je zadarmo, zavádzame, od 1. apríla zavádzame registračné pokladne. To tiež nekorešponduje s tou skutočnosťou, čo deklarujeme. Ďakujem za pozornosť.